b'\n_START_ARTICLE_\nOtanlahti\n_START_PARAGRAPH_\nOtanlahti on Rauman kaupunginosa, joka sijaitsee samannimisen merenlahden rannalla kaupungin keskustan luoteispuolella. Suuri osa Otanlahdesta on ulkoilu- ja virkistysalueena. Sen rakennuskanta koostuu l\xc3\xa4hinn\xc3\xa4 pientaloista. _NEWLINE_Otanlahti on tullut tunnetuksi Raumanmeren juhannuksen pitopaikkana vuosina 1999\xe2\x80\x932007 sek\xc3\xa4 j\xc3\xa4lleen vuodesta 2016 l\xc3\xa4htien. Kaupunginosassa ovat muun muassa Rauman Lyseon lukio, Otanlahden urheilukeskus, Poroholman leirint\xc3\xa4alue ja yleinen uimaranta. Otanlahden pohjoispuolella sijaitsevalla F\xc3\xa5f\xc3\xa4ngan alueella toimivat Rauman maauimala sek\xc3\xa4 Rauman kes\xc3\xa4teatteri. Syv\xc3\xa4raumanlahti erottaa Otanlahden Syv\xc3\xa4rauman kaupunginosasta.'